Neuvoston asetuksen N:o 17 19 artiklan 3 kohdan mukainen tiedonanto asiasta COMP/C.2/37.398 - UEFA:n Mestarien liigan mediaoikeuksien yhteismyynti yksinoikeudella

(2002/C 196/03)

(ETA:n kannalta merkityksellinen teksti)

1. ILMOITUS

1. Euroopan jalkapalloliitto (Union des Associations Européennes de Football, UEFA) haki 1. helmikuuta 1999 EY:n perustamissopimuksen 81 artiklan 1 kohdan mukaista puuttumattomuustodistusta tai, jos sen myöntäminen ei ole mahdollista, 81 artiklan 3 kohdan mukaista poikkeuslupaa UEFA:n Mestarien liigan kaupallisten oikeuksien yhteismyyntiä koskevien järjestelyidensä osalta(1).

2. UEFA on Sveitsin siviilioikeuden mukaisesti yritysrekisteriin kirjattu yhteisö. Sen toimipaikka sijaitsee Sveitsissä. Kansainvälisen jalkapalloliiton (Fédération Internationale de Football Association, FIFA) tunnustamana Euroopan liittona UEFA toimii Euroopan jalkapallon hallinnoinnista ja valvonnasta vastaavana elimenä. UEFA:n jäseniksi voivat liittyä kaikki Euroopan kansalliset jalkapalloliitot. UEFA on siten kansallisten jalkapalloliittojen muodostama järjestö. UEFA:n jäseninä on nykyisin 52 kansallista jalkapalloliittoa, joista 21 on Euroopan talousalueella(2). Mestarien liigan lisäksi UEFA järjestää useita eri jalkapalloturnauksia.

3. Ilmoitetun järjestelyn mukaan UEFA:lla on yksinoikeus myydä UEFA:n Mestarien liigan kaupallisia oikeuksia. Jalkapalloseuroilla ei siten ole oikeutta tehdä itsenäisesti näiden oikeuksien käyttöä koskevia liiketoimia. Tämän mukaisesti UEFA neuvottelee ja tekee sopimukset, jotka koskevat UEFA:n Mestarien liigan kaupallisten oikeuksien käyttöä. UEFA:n kaupallisena toimintaperiaatteena on myydä televisiointioikeudet pakettina yksinoikeudella yhdelle ainoalle tv-yhtiölle kussakin jäsenvaltiossa.

4. Useat asianomaiset esittivät huomautuksia ilmoitetusta järjestelystä. Näissä huomautuksissa ei esitetty ilmoitettua järjestelyä tukevia uusia perusteluja niiden lisäksi, jotka UEFA oli esittänyt ilmoituksessaan. Nämä liittyvät ennen kaikkea solidaarisuuteen, urheilun sosiaalisiin ja taloudellisiin näkökohtiin sekä rikkaiden ja köyhien seurojen ja liittojen tasapainoiseen asemaan urheilukilpailuissa. Useat asianomaiset esittivät väitteitä yhteismyyntiä vastaan. Näissä väitteissä korostetaan sitä, että yhteismyynti johtaa korkeisiin hintoihin ja jalkapallon tv-lähetysten vähenemiseen ja että UEFA:n solidaarisuustoimenpiteet ovat tehottomia, riittämättömiä ja läpinäkymättömällä tavalla toteutettuja.

5. Komissio antoi 19. heinäkuuta 2001 väitetiedoksiannon, jossa se totesi, että ilmoitettu televisiointioikeuksien yhteismyyntiä koskeva järjestely rajoittaa kilpailua EY:n perustamissopimuksen 81 artiklan 1 kohdan mukaisesti ja että järjestelyyn ei voida soveltaa 81 artiklan 3 kohdan mukaista poikkeusta. Vaikka UEFA:a voidaan pitää UEFA:n Mestarien liigan kaupallisten oikeuksien osaomistajana, yhteismyynti rajoittaa kilpailua horisontaalisella tasolla, koska se estää jalkapalloseuroja harjoittamasta itsenäisesti niillä olevien oikeuksien käyttöä koskevaa liiketoimintaa. UEFA:n yhteismyyntijärjestely rajoittaa kilpailua myös vertikaalisella tasolla, koska UEFA:n kaupallisena toimintaperiaatteena on myydä UEFA:n Mestarien liigan kaikki televisiointioikeudet yksinoikeudella yhdelle ainoalle tv-yhtiölle kussakin jäsenvaltiossa. Näiden kahden rajoituksen yhdistelmä vahvistaa rajoittavaa vaikutusta.

6. Järjestely rajoittaa kilpailua tuotantoketjun alkupäässä sijaitsevilla jalkapallon televisiointioikeuksien hankinnan markkinoilla. Nämä markkinat liittyvät kiinteästi tuotantoketjun loppupään televisiotoiminnan markkinoihin, joilla maksuttoman televisiotoiminnan harjoittajat kilpailevat mainostajista ja maksutelevisiotoiminnan harjoittajat tilaajista. Rajoitukset vaikuttavat siten myös tuotantoketjun loppupään markkinoihin. Jalkapallo on monissa maissa maksu-tv-palveluiden kehittämisen käyttövoima ja se kuuluu maksuttoman tv-lähetystoiminnan keskeiseen ohjelma-ainekseen.

7. Väitetiedoksiannossa katsottiin, että UEFA:n soveltama kaupallinen toimintaperiaate mitätöi yhteismyynnin yleisradiotoiminnan markkinoilla mahdollisesti tarjoamat tehokkuusedut ja hyödyt. Tämä johtuu siitä, että UEFA:n Mestarien liigan kaikki televisiointioikeudet myydään kullakin alueella useiksi vuosiksi yksinoikeudella yhdelle ainoalle tv-yhtiölle. Siten ainoastaan yksi suuri tv-yhtiö pystyy kullakin alueella hankkimaan UEFA:n Mestarien liigan televisiointioikeudet. Väitetiedoksiannossa pääteltiin, että näiden rajoitusten yhdistelmä vaikuttaa kielteisesti tuotantoketjun loppupään televisiotoiminnan markkinoiden rakenteeseen, koska useimmissa maissa jalkapallo on televisiomarkkinoiden kehittämisen käyttövoima. Rajoitukset lisäävät tämän vuoksi median keskittymistä ja estävät tv-yhtiöiden välistä kilpailua. Jos jalkapallon televisiointioikeudet ovat jäsenvaltiossa yhdellä tv-yhtiöllä, kilpailevien yhtiöiden on erittäin vaikeaa tulla kyseisille markkinoille, koska ne eivät pysty hankkimaan katsojia kiinnostavaa ohjelmistoa.

8. UEFA toimitti muodollisen vastauksensa väitetiedoksiantoon 16. marraskuuta 2001 ja esitteli mahdollista uutta kaupallista toimintaperiaatetta koskevan alustavan luonnoksen 8. tammikuuta 2002. Lisäksi UEFA esitteli 12. maaliskuuta 2002 UEFA:n Mestarien liigan televisiointioikeuksien ja kaikkien mediaoikeuksien käytön jakamista koskevan taulukon, radio- ja tv-lähetysoikeudet, Internet- ja UMTS-oikeudet sekä fyysisiä tiedonsiirtovälineitä (kuten Dvd-levyt, VHS-videokasetit, cd-rom-levyt ym.) koskevat oikeudet mukaan luettuina. Tähän ehdotukseen sisältyvien periaatteiden pohjalta UEFA ilmoitti 13. toukokuuta 2002 uusista kaupallisista toimintaperiaatteista, joiden tarkoituksena on korjata väitetiedoksiannon kohteena ollut kilpailusääntöjen rikkominen. Komission alustava näkemys on, että nämä UEFA:n uudet kaupalliset toimintaperiaatteet korjaavat komission väitetiedoksiannossaan esittämät kilpailuongelmat.

2. ILMOITETTU SOPIMUS

9. Uusi, tarkistettu UEFA:n Mestarien liigan yhteismyyntijärjestely voidaan esittää tiivistettynä seuraavasti(3):

2.1 Televisiointioikeudet

10. UEFA myöntää UEFA:n Mestarien liigan televisiointioikeudet yleisradiopalvelun harjoittajille tarkoitetun avoimen tarjouskilpailumenettelyn perusteella. Televisiointioikeuksia koskevat sopimukset tehdään enintään kolmeksi UEFA:n Mestarien liigan pelikaudeksi.

11. UEFA tarjoaa televisiointioikeudet useampana pienempänä pakettina (joiden täsmällinen muoto voi vaihdella sen jäsenvaltion televisiomarkkinoiden rakenteesta riippuen, jossa oikeuksia tarjotaan).

12. Edellä mainituin edellytyksin UEFA:lla on yksinoikeus myydä kaksi pääotteluiden suoria lähetyksiä koskevien oikeuksien pakettia (lähetykset maksuttoman televisiotoiminnan tai maksutelevisiotoiminnan välityksellä), joihin kumpaankin sisältyy kaksi ottelua peli-iltaa kohti (UEFA:n Mestarien liigan ottelut pelataan nykyisin tiistaisin ja keskiviikkoisin). Ensimmäiseen pakettiin sisältyy yleensä pelipäivän ensimmäinen ja kolmas ottelu ja toiseen pakettiin pelipäivän toinen ja neljäs ottelu. Nämä kaksi pakettia sisältäisivät 61 ottelua yhteensä 157 pelattavasta ottelusta.

13. UEFA:lla on myös yksinoikeus myydä jäljelle jäävät ottelut lähetettäviksi suorina lähetyksinä maksutelevision/kertamaksutelevision välityksellä. Jos UEFA ei kuitenkaan ole onnistunut myymään oikeuksia viikon sisällä kilpailusarjan ensimmäisen lohkovaiheen arvonnasta, se menettää yksinoikeutensa myydä näitä televisiointioikeuksia. Tämän ajankohdan jälkeen otteluissa pelaavat yksittäiset seurat voivat myydä oikeuksia kotiotteluidensa televisioimiseksi suorina lähetyksinä maksutelevision/kertamaksutelevision välityksellä. UEFA:n ja yksittäisten jalkapalloseurojen oikeus myydä näiden otteluiden lähetysoikeuksia riippuu siitä, mitkä neljä ottelua (lähetyssijoille 1.-4. valitut ottelut) pääotteluiden suorien lähetysoikeuksien paketit ostaneet televisioyhtiöt ovat valinneet televisioitaviksi. Näitä oikeuksia ei saa tarjota pakettina yhdessä muiden seurojen oikeuksien kanssa siten, että luotaisiin vaihtoehtoinen UEFA:n Mestarien liigan ohjelmatarjonta, mutta jalkapalloseurat voivat tietyissä olosuhteissa yhdistää televisiointioikeutensa tarjotakseen otteluita alueellisesti. Oikeudet UEFA:lta (tai tapauksesta riippuen seuroilta) hankkivan ostajan on lähetettävä ottelut suorina lähetyksinä.

14. UEFA:lla on lisäksi yksinoikeus myydä UEFA:n Mestarien liigan kaikki ottelut kattavat otteluiden huippukohdat pakettina, joka on käytettävissä klo 22.45 alkaen kunakin otteluiltana.

15. Torstain keskiyön jälkeen (eli yksi päivä otteluviikon viimeisen ottelun jälkeen) sekä UEFA että jalkapalloseurat voivat hyödyntää nauhoitettujen TV-lähetysten oikeuksia. Kyseisten UEFA:n lähetysoikeuksien käyttö kattaa koko UEFA:n Mestarien liigan tapahtumat. Yksittäisten jalkapalloseurojen lähetysoikeuksien käyttö koskee niitä otteluita, joissa kyseiset seurat pelaavat, sen yhteydessä on käytettävä seuran tuotemerkkiä, eikä oikeuksia saa tarjota pakettina yhdessä muiden seurojen oikeuksien kanssa siten, että luotaisiin kilpaileva UEFA:n Mestarien liigan ohjelmatarjonta. Jalkapalloseurat voivat kuitenkin tietyissä olosuhteissa yhdistää televisiointioikeutensa tarjotakseen otteluita alueellisesti.

16. UEFA:lla on yksinoikeus myydä suorien lähetysten televisiointioikeuksia Euroopan talousalueen ulkopuolella. Seurojen käytettävissä olevia nauhoitettujen lähetysten oikeuksia koskevat samat säännöt Euroopan talousalueella ja sen ulkopuolella.

2.2 Internet

17. UEFA:lla (kaikkien otteluiden osalta) ja seuroilla (niiden otteluiden osalta, joihin ne osallistuvat) on oikeus tarjota Internetin välityksellä videoaineistoa otteluillan jälkeen keskiyöstä alkaen. Tämä aineisto perustuu televisiolle tuotettuun raakamateriaaliin. UEFA soveltaa raakamateriaalista tai Internet-aineistosta saatuihin tuloihin tulonjakojärjestelmää. UEFA aikoo luoda UEFA:n Mestarien liigan videoaineistoa tuottavan palvelun, jonka aineistoa levitetään Internetiä käyttävän virtaustoiston (ns. streaming) välityksellä. Tätä palvelua voidaan käyttää sekä www.uefa.com-verkkosivuston että jalkapalloseurojen verkkosivustojen kautta. Seurat voivat joko hankkia raakamateriaalin UEFA:lta tai ne voivat osallistua UEFA:n palveluun. Seurat voivat mukauttaa ja editoida aineistoa luodakseen oman seuran suorituksiin keskittyvän ja sen tuotemerkillä tarjottavan tuotteen. Seurat maksavat UEFA:n Internet-palvelun ja/tai raakamateriaalin käytöstä korvauksen. Tämän korvauksen on oltava paitsi avoin ja tasapuolinen myös kohtuullinen ja syrjimätön. Sitä koskevat mahdolliset ristiriidat käsitellään välimiesmenettelyssä.

18. UEFA:lla (kaikkien otteluiden osalta) ja seuroilla (niiden otteluiden osalta, joihin ne osallistuvat) on myös oikeus tarjota virtaustoistoon perustuvien suorien audiolähetysten oikeuksia. UEFA perustaa www.uefa.com-verkkosivustosta saatujen tulojen jakamiseksi tulonjakojärjestelmän.

2.3 Kolmannen sukupolven GSM-matkaviestintä- ja UMTS-tuotteet

19. UEFA:lla (kaikkien otteluiden osalta) ja seuroilla (niiden otteluiden osalta, joihin ne osallistuvat) on oikeus tarjota audio- ja videoaineistoa UMTS-palvelujen välityksellä. Tämä aineisto perustuu televisiolle tuotettuun raakamateriaaliin. UEFA soveltaa raakamateriaalista tai UMTS-aineistosta saatuihin tuloihin tulonjakojärjestelmää. UEFA aikoo luoda kolmannen sukupolven GSM-matkaviestintä- ja UMTS-tuotteen, joka perustuu UEFA:n kehittämään laajaan videotietokantaan. UEFA tarjoaa oikeuksia yksinoikeudella tai muutoin kuin yksinoikeudella UMTS-luvan saaneille operaattoreille ensin 4 vuodeksi ja sen jälkeen 3 vuodeksi kerrallaan. Seurat voivat joko hankkia raakamateriaalin UEFA:lta tai ne voivat osallistua UEFA:n palveluun. Seurat voivat mukauttaa ja editoida aineistoa luodakseen oman seuran suorituksiin keskittyvän ja sen tuotemerkillä tarjottavan tuotteen. Tämä tuote ei saa koostua yksinomaan tai suurimmaksi osaksi UEFA:n Mestarien liigan aineistosta, ja siihen on sisällyttävä myös muuta seuraan liittyvää multimedia-aineistoa. Seurat maksavat UEFA:n langattoman matkaviestintäpalvelun ja/tai raakamateriaalin käytöstä korvauksen. Tämän korvauksen on oltava paitsi avoin ja tasapuolinen myös kohtuullinen ja syrjimätön. Sitä koskevat mahdolliset ristiriidat käsitellään välimiesmenettelyssä.

2.4 Fyysisiä tiedonsiirtovälineitä koskevat mediaoikeudet

20. UEFA:lla ja jalkapalloseuroilla on oikeus käyttää fyysisiä tiedonsiirtovälineitä (kuten Dvd-levyt, VHS-videokasetit, cd-rom-levyt ym.) koskevia oikeuksia edellisen UEFA:n Mestarien liigan ottelukauden tapahtumien taltioimiseksi. Nämä taltioinnit ovat julkaisuvapaita 48 tunnin kuluttua loppuottelun päättymisestä. UEFA:n oikeudet kattavat kaikki UEFA:n Mestarien liigan tapahtumat. Jalkapalloseurojen oikeudet koskevat ainoastaan niitä tapahtumia, joihin ne osallistuvat.

2.5 Radiointioikeudet ja audiolähetykset Internetin välityksellä

21. UEFA:lla ja jalkapalloseuroilla on oikeus myydä radiointioikeuksia, joiden perusteella UEFA:n Mestarien liigan jalkapallo-otteluita voidaan välittää suorina lähetyksinä ilman yksinoikeutta.

KOMISSION AIKOMUKSET

22. Edellä olevan perusteella komissio aikoo ottaa myönteisen kannan UEFA:n tarkistettuun yhteismyyntijärjestelyyn. Ennen sitä komissio pyytää asianomaisia esittämään huomautuksensa kuukauden kuluessa tämän ilmoituksen julkaisemisesta viitteellä Asia N:o 37.398 - UEFA:n Mestarien liigan televisiointioikeuksien yhteismyynti yksinoikeudella ja toimittamaan huomautukset seuraavaan osoitteeseen: Euroopan komissio Kilpailun pääosasto

Toimisto J-70 0/18

B - 1049 Bruxelles/Brussel Faksi (32-2) 295 01 28.

(1) Televisiointioikeudet, sponsorointioikeudet, toimitusoikeudet, lisenssioikeudet ja teollisoikeudet.

(2) Yhdistyneessä kuningaskunnassa UEFA:lla on neljä jäsenliittoa, sillä Englannilla, Walesilla, Skotlannilla ja Pohjois-Irlannilla on kullakin omat liittonsa.

(3) Ilmoitetut asiakirjat, joissa selitetään UEFA:n uudet kaupalliset toimintaperiaatteet, on esitetty UEFA:n virallisella verkkosivustolla http://www.UEFA.com